በኮሮና ቫይረስ የተያዙ ሰዎች ቁጥር 44 ደረሰ
 አዲስ አበባ፡- በኢትዮጵያ ባለፉት 24 ሰዓታት የላቦራቶሪ ምርመራ ከተደረገላቸው 164 ሰዎች ውስጥ አንዲት ግለሰብ በኮሮና ቫይረስ መያዛቸውን እንዳረጋገጠና በኮሮና ቫይረስ የተያዙ ሰዎች ቁጥርም 44 መድረሱን የጤና ሚኒስቴር አስታወቀ። የኮሮና ቫይረስ በሽታ ምላሽ አሰጣጥን /covid 19/ አስመልክቶ ሚኒስቴሩ ትናንት በሰጠው ጋዜጣዊ መግለጫ በ24 ሰዓት ውስጥ 164 የላብራቶሪ ምርመራ መደረጉን ጠቅሶ፣ ከነዚህ ውስጥ አንድ ሰው በኮሮና ቫይረስ መያዛቸውን አረጋግጧል። በቫይረሱ መያዛቸው የተረጋገጠው ግለሰብም የ65 አመት ሴት መሆናቸውን አመልክቶ፣ በኦሮሚያ ክልል የዱከም ከተማ ነዋሪ የሆኑ ኢትዮጵያዊ መሆናቸውንም አስታውቋል። ግለሰቧየውጪ ሃገር የጉዞ ታሪክ የሌላቸውና በቫይረሱ መያዙ ከተረጋገጠ ሰው ጋር ግንኙነት ያላቸው መሆኑ እንዳልተረጋገጠም ገልጿል። ሚኒስቴሩ እንዳስታወቀው፤ ታማሚዋ በሌላ ተጓዳኝ በሽታ ምክንያት በሆስፒታል ገብተው የነበረ ሲሆን፣ በተጨማሪም የኮሮና ቫይረስ በሽታ ምልክት በማሳየታቸው በተደረገላቸው የላብራቶሪ ምርመራ በቫይረሱ የተያዙ መሆናቸውን ማረጋገጥ ተችሏል። በአሁኑ ሰዓትም ታማሚዋ በለይቶ ማከሚያ በፅኑ ህሙማን ህክምና ክፍል ክትትል እየተደረገላቸው ሲሆን፣ ከእርሳቸው ጋር ንክኪ የነበራቸውን ሰዎችን የመለየትና ክትትል ሂደት እየተከናወነ ይገኛል። ለህትመት እስከገባበት ሰዓት ድረስ በአጠቃላይ 2007 የላብራቶሪ ምርመራዎች ተደርገዋል። በአጠቃላይበቫይረሱ ተይዘው በለይቶ ህክምና ውስጥ ያሉት ሰዎች 36፣ በፅኑ ህሙማን ላይ ያሉ 1፣ ያገገሙ 4፣ ወደሃገራቸው የተመለሱ 2 እንዲሁም በበሽታው ህይወታቸው ያለፈ 2 መሆናቸውንና እስካሁን ድረስ በበሽታው የተያዙ ሰዎች ቁጥርም 44 ደርሷል። ይህ በእንዲህ እንዳለ ‹‹በኮሮና ቫይረስ ተጋላጭ በሆኑ የኅብረተሰብ ክፍሎች ላይ በስፋት ምርመራ ለማካሄድ እየተሰራ ነው›› ሲሉ የጤና ሚኒስትሯ ዶክተር ሊያ ታደሰ ከመገናኛ ብዙሃን ባለሙያዎች ለቀረቡላቸው ጥያቄዎች በቪዲዮ ኮንፈረንስ አማካኝነት ምላሽ ሰጥተዋል። በስራ ባህሪያቸው ለቫይረሱ ተጋላጭ የሆኑ የማኅበረሰብ ክፍሎች ላይ የሚደረገው ምርመራ ተጠናክሮ መቀጠሉን ገልፀው፣ ለቫይረሱ ተጋላጭ የሆኑ የማኅበረሰብ ክፍሎች በተለይም ቫይረሱ በተገኘባቸው አካባቢዎች ላይ ምርመራው በስፋት እንደሚካሄድም ጠቁመዋል። ‹‹ከዚህ ቀደም በሆስፒታሎች የሚሰጠው የምርመራ ሂደትን አሁን በይበልጥ በማስፋት በጤና ጣቢያዎች ለማድረግ እየተሰራ ነው›› ያሉት ሚኒስትሯ፤ የህክምና ቁሳቁስና ሌሎች ተያያዥ ጉዳዮችን ለማሟላት በብሔራዊ ኃብት ማሰባሰብ ግብረ ኃይል በኩል ስራው ቀጥሏል ብለዋል። ኅብረተሰቡም እያሳየ ያለውን አጋርነት ይበልጥ በማጠናከር ኃላፊነቱን እንዲወጣ ሚኒስተሯ ጥሪ አቅርበዋል። ከቫይረሱ ጋር በተያያዘ ሁለት ኢትዮያውያን መሞታቸው ይታወሳል።  አዲስ ዘመን መጋቢት 29/2012 አስናቀ ፀጋዬ